**LAZDIJŲ RAJONO SAVIVALDYBĖS TARYBOS SPRENDIMO**

**„DĖL ELEKTROMOBILIŲ ĮKROVIMO PRIEIGŲ ĮRENGIMO PLANO PATVIRTINIMO“ PROJEKTO**

**AIŠKINAMASIS RAŠTAS**

2022-05-13

Lazdijų rajono savivaldybės tarybos sprendimo „Dėl elektromobilių įkrovimo prieigų įrengimo plano patvirtinimo“ projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi ir Lietuvos Respublikos alternatyviųjų degalų įstatymo 23 straipsnio 11 dalimi ir atsižvelgiant į Lietuvos Respublikos susisiekimo ministerijos 2022-01-21 raštą Nr. 2-313 „Dėl elektromobilių įkrovimo stotelių įrengimo plano derinimo“.

Projekto tikslas – patvirtinti Lazdijų rajono savivaldybės teritorijoje iki 2030 metų numatomų įrengti viešųjų elektromobilių įkrovimo prieigų planą.

Pagal 2020 m. kovo 23 d. priimtą Alternatyviųjų degalų įstatymą, savivaldybės, suderinusios su ESO ir Lietuvos Respublikos susisiekimo ministerija iki 2030 metų numatomų įrengti viešųjų elektromobilių įkrovimo prieigų planus, juos turi patvirtinti teisės aktų nustatyta tvarka.

LR Susisiekimo ministerija informavo, kad ateityje, norint gauti finansavimą elektromobilių stotelių įrengimui viešose vietose, jos turės būti įtrauktos į šį planą. Planuojama, kad šias elektromobilių stoteles galės įrengti ne tik įstaigos ar institucijos, bet ir juridiniai asmenys (įmonės, bendrovės ir pan.)

Parengtas planas suderintas su ESO ir gautas LR Susisiekimo ministerijos pritarimas.

Parengtas sprendimo projektas neprieštarauja galiojantiems teisės aktams.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Vietinio ūkio skyriaus vyresn. specialistas Virginijus Blažauskas.

Vietinio ūkio skyriaus vyresn. specialistas Virginijus Blažauskas